AlexejDobrolubov/national_council_slovak_2010 huggingface dataset:
26. schôdza NR SR - 5.deň - B. popoludní
Dátum: 2011-12-06
Poslanec: Zelník, Štefan (SNS)
Druh vystúpenia: Vystúpenie s faktickou poznámkou

30. Ďakujem za slovo, vážený pán predsedajúci. Slovenská národná strana opakovane upozorňuje na nedofinancovanie rezortu zdravotníctva. Minister zdravotníctva už dal pokyn riaditeľom, aby lekárom zvýšili platy. Chcem znova zdôrazniť, že bez adekvátneho navýšenia zdrojov do zdravotných poisťovní to bude mať za následok rýchlejšie, razantnejšie vytváranie dlhu, čo po voľbách môže vyústiť do všeobecného kolapsu zdravotníctva. Dovoľte mi, vážené dámy, vážení páni, aby som prečítal vyhlásenie asociácie nemocníc z dnešného dňa. (Prerušenie vystúpenia predsedajúcim.) Hort Milan, podpredseda NR SR Pán kolega, len vás chcem upozorniť, že máte reagovať na predrečníka vo faktickej poznámke. Zelník, Štefan, poslanec NR SR Ja reagujem na otázku zdravotníctva, o ktorej hovoril pán kolega. Čiže chcem ho len doplniť. Asociácia nemocníc Slovenska sa kvôli pretrvávajúcim pochybnostiam o dostatočnosti finančného krytia navýšenia miezd lekárov a sestier zo zdrojov zdravotných poisťovní opakovane a naliehavo obracia na poslancov Národnej rady Slovenskej republiky s požiadavkou na úpravu návrhu štátneho rozpočtu a zvýšenia platby za poistencov štátu pre rok 2012. Navýšenie finančných zdrojov minimálne o 100 miliónov eur pre zdravotníctvo by garantovalo finančné krytie navýšenia miezd lekárov a sestier a rozsah zdravotnej starostlivosti na úrovni roku 2011. Nedostatočné navýšenie finančných zdrojov pre lôžkové zdravotnícke zariadenia združené v Asociácii nemocníc Slovenska spôsobí zhoršenie kvality poskytovanej zdravotnej starostlivosti pre pacientov, ďalšiu nespokojnosť zdravotníckych pracovníkov vrátane lekárov a sestier a v konečnom dôsledku kolapsom týchto nemocníc. Vážené panie poslankyne, vážení páni poslanci, toto je vyhlásenie poskytovateľov zdravotnej starostlivosti a plne to korešponduje s tým, čo hovoril pán kolega Rafaj. (Prerušenie vystúpenia časomerom.)
26. schôdza NR SR - 5.deň - A. dopoludnia
Dátum: 2011-12-06
Poslanec: Zelník, Štefan (SNS)
Druh vystúpenia: Vystúpenie s faktickou poznámkou

47. Ďakujem pekne, pán predsedajúci. Chcem poďakovať, pán kolega Mikolaj, že si jasne vystihol pripravovaný rozpočet, a chcem len doplniť vo vzťahu k zdravotníctvu. Rozpočet pripravený v roku 2010 pre rok 2011 spôsobil výrazný deficit pre zdravotníctvo, a to znížením platby štátu za svojich poistencov zo sumy 4,78 na sumu 4,32, kde bol výpadok okolo 2,6 miliardy slovenských korún. Vtedy sa ešte nádejali zdravotníci, že snáď sa to upraví pre rok 2012. Opak je však pravdou, zdravotníctvo znova dostáva menej, a to zase si štát upravil sadzbu za svojich poistencov, a to na úroveň štyroch percent. Populisticky sa udáva, že zdravotníctvo údajne dostane o sto miliónov eur viacej do rozpočtu a kalkuluje sa s tým, že sa ušetrí na liekoch, teda nemôžeme ani hovoriť, že holub na streche, to nie je ani vrabec na streche, lebo to sú všetko iba odhady. Pripravuje sa platovka pre zdravotné sestry. Áno, súhlasíme s tým, že zdravotné sestry a lekárov treba ohodnotiť, ale bez súčasného navýšenia zdrojov do zdravotníctva to bude znamenať absolútnu katastrofu pre budúcu vládu a je to len časová bomba, pretože ak vyplatíme viacej na mzdy a odvody, o to bude menej peňazí pre liečbu samotných pacientov. Toto, pán minister, je zlý rozpočet. A je to rozpočet proti ľuďom. Ďakujem.
26. schôdza NR SR - 3.deň - B. popoludní
Dátum: 2011-12-01
Poslanec: Zelník, Štefan (SNS)
Druh vystúpenia: Vystúpenie s faktickou poznámkou

24. Ďakujem pekne za slovo, vážený pán predseda. Vážený pán kolega poslanec, pán Blanár, chcem vyjadriť súhlas so všetkým, čo si povedal. A chcem sa venovať otázke platov, ktorú si otvoril pri tomto zákone. Áno, treba povedať, že minister zdravotníctva zavádza, ak hovorí, že na mzdy sú vyčlenené peniaze. Totižto ani minister, ani vláda nedisponuje žiadnymi peniazmi, ktoré by mohli ísť na zvýšenie platov. Zdravotnícke zariadenia dostávajú finančné prostriedky od zdravotných poisťovní na základe zmluvných vzťahov. Najskôr by do zdravotných poisťovní museli prísť väčšie zdroje, a tie sa dajú dosiahnuť len tak, že sa zvýši odvod štátu za svojich poistencov aspoň na hodnotu piatich percent. Na túto úpravu má práve dosah súčasná vláda a vládna koalícia. Je nezodpovedné, ak minister zdravotníctva bez adekvátneho navýšenia zdrojov do zdravotných poisťovní dá príkaz riaditeľom, aby lekárom zvýšili platy. Bude to mať za následok rýchlejšie a razantnejšie vytváranie dlhu, čo by po voľbách mohlo vyústiť do všeobecného kolapsu zdravotníctva. Zdravotnícke zariadenie, ktoré dostane peniaze na základe vystavenej faktúry, dostáva peniaze v jednom balíku. V tom sú peniaze na platy, na prevádzku, nákup liekov, špeciálneho zdravotného materiálu. Je to predsa jednoduchá matematika. Ak z toho istého balíka použijem väčšiu časť na mzdy, zostane mi menej peňazí na ostatné. Je to ohrozenie pacienta, zníženie poskytovania zdravotnej starostlivosti a v konečnom dôsledku to môže vyústiť do celkového kolapsu zdravotníctva ako takého. Ďakujem.
24. schôdza NR SR - 1.deň - B. popoludní (pokračovanie)
Dátum: 2011-10-11
Poslanec: Zelník, Štefan (SNS)
Druh vystúpenia: Vystúpenie s faktickou poznámkou

124. Ďakujem pekne za slovo. Pán kolega, mal si stopercentne pravdu. Tu nejde o pomoc alebo o pôžičku, tu ide o darček. A to, že je to politické rozhodnutie, mali sme možnosť minulý týždeň počuť vyjadrenia zo strany predstaviteľov Dexie banky, ktorá nakúpila, ktorá je francúzsko-belgická banka, ale privátna, nie štátna, ktorá nakúpila dlhopisy v hodnote 4 miliárd eur, hoci jej portfólio je iba 2 miliardy. Prečo to kupovali? No zrejme preto, aby zrejme na tom získali. Ich hazard bude teraz riešiť kto? Vyjadrili sa politici z Bruselu, že musí to byť politické rozhodnutie, to znamená, že politici donesú peniaze a budú to sanovať? Vôbec nie. Nútia štáty Európskej únie, aby sa na to láskavo poskladali. Ale pýtam sa, prečo sa na to majú skladať naši ľudia, ktorí pracujú za 5-násobne nižšie platy? Naši rodičia dostávajú 10-násobne nižšie dôchodky a nepočúvam nič iné len stále obviňovanie Slovenskej republiky, že ona je zodpovedná pomaly za nejakú krízu. Tí, čo za to zodpovední priamo sú, nepočul som jednu kritiku na skrachované banky v Spojených štátoch, nepočul som jednu kritiku o tom, ako sa správajú Gréci, ako sa správali Taliani, Portugalci alebo iní, kvôli ktorým, vďaka ich klamstvám, nehospodárnosti, trpí celá Európa. Pán kolega mal si plne pravdu a tvoj príspevok plne vystihol danú situáciu. Ďakujem.
24. schôdza NR SR - 1.deň - B. popoludní (pokračovanie)
Dátum: 2011-10-11
Poslanec: Zelník, Štefan (SNS)
Druh vystúpenia: Vystúpenie s faktickou poznámkou

28. Ďakujem pekne za slovo. Vážená pani premiérka, s obľubou používate spojenie, že prišla svetová hospodárska kríza. Ako keby to bolo to obdobie, keď to boli veľké dažde a prišla tisícročná voda, za ktorú nikto nemohol. A tu predsa vieme presne pomenovať, kto túto hospodársku krízu spôsobil. Boli to konkrétni ľudia, boli to americké banky, ktoré klamali, ratingové agentúry, ktoré klamali a podvádzali. Väčšina z týchto ľudí, ktorí klamali, boli bohato nakoniec odmenení. Gréci takisto klamali pri vstupe do eurozóny. Gréci žili nad pomery, hoci svoje problémy mohli okamžite vyriešiť. Napríklad aj predajom neobývaných ostrovov. Teraz Gréci miesto toho, aby pracovali, aby dobehli ekonomický rast, štrajkujú. Gréci, ktorí dostávajú desaťnásobne vyššie dôchodky ako u nás na Slovensku, Gréci, ktorí majú päťnásobne vyššie platy ako na Slovensku. Ale nie Gréci sú zodpovední za to, čo sa deje, ale vy viníte tento parlament, viníte ľudí na Slovensku a hovoríte, že máme sa zohnúť, máme byť solidárni a máme na toto prispievať. Nesúhlasím s takýmto postupom.
20. schôdza NR SR - 2.deň - B. popoludní
Dátum: 2011-06-29
Poslanec: Zelník, Štefan (SNS)
Druh vystúpenia: Vystúpenie s faktickou poznámkou

Ďakujem za slovo. Vážený pán minister, je sympatické aj to, že sa prijme minimálna hodinová mzda, podstata zostáva jedna, aké budú východiská pre rozpočet pre budúci rok, lebo ak vláda si splní isté predsavzatia a zaplatí adekvátnu sumu za osoby, za ktoré platí štát v adekvátnej výške, teda to je v tej výške minimálne tých 5 %, o ktorých stále hovoríme a ktorých sa dožadujeme, tak budú zdroje aj na to, aby sa pokryli mzdové nároky nielen sestier, ale aj ostatných zdravotníckych pracovníkov. Preto prosím vládu, aby sa na toto myslelo, aby už teraz, ak sa robia východiská pre rozpočet, sa zakalkulovala dopredu tá požiadavka, aby nezostalo zdravotníctvo ako zvyškový rezort na konci. Ďakujem.
20. schôdza NR SR - 2.deň - B. popoludní
Dátum: 2011-06-29
Poslanec: Zelník, Štefan (SNS)
Druh vystúpenia: Vystúpenie s faktickou poznámkou

Ďakujem za slovo. Dámy a páni, ja si myslím, že problém odmeňovania v zdravotníctve nie je ani koaličný ani opozičný, treba otvorene priznať, že zdravotníctvo ako také je desaťročia podfinancované. A adekvátne tomu sú, samozrejme, potom aj platy a odmeňovanie zdravotníckych pracovníkov. Len pre médiá a pre verejnosť treba povedať, že naozaj práca zdravotnej sestry a pôrodnej asistentky je veľmi náročná nielen na fyzickú, ale aj psychickú prácu, pretože je to práca v nepretržitej prevádzke na tri zmeny, ktorá ide, samozrejme, na úkor rodiny, svojho osobného voľna. Platy, ktoré sú dosahované v niektorých zdravotníckych zariadeniach, ktoré sa pohybujú, podľa tohto, čo nám zdravotné sestry predložili, vo výške 350 alebo 400 eur, sú naozaj výsmechom za ich prácu a ich odbornosť. A ja sa chcem pozastaviť trocha pri dlho opakovanej a niekoľko mesiacov opakovanej pomoci Grécku, kde súčasná väčšina vládnej koalície hovorí o tom, že sme členmi Európskej únie, a preto sme povinní byť solidárni a pomáhať Grécku. Tak chcem povedať, že minimálna mzda v Grécku pre nekvalifikovaného pracovníka je na úrovni 740 eur. To zďaleka nedosahuje ani pomaly plat vo fakultných nemocniciach sestier. Priemerný mesačný plat v Grécku podľa druhu práce sa pohybuje od 1 400 do 2 900 eur, čo je asi päťkrát viac, ako dostáva ktorákoľvek naša zdravotná sestra. Preto si myslím, vážené dámy a vážení páni, že ak sa má niekomu pomáhať, tak by to malo byť v prvom rade pre našich občanov. A je to správne, že sa robia aspoň prvé kroky, ale v tom by sa malo... (Prerušenie vystúpenia časomerom.)
18. schôdza NR SR - 9.deň - B. popoludní
Dátum: 2011-05-31
Poslanec: Zelník, Štefan (SNS)
Druh vystúpenia: Vystúpenie s faktickou poznámkou

40. Ďakujem pekne za slovo. Pán kolega, klasik by povedal "ste vedľa ako jedľa". Od začiatku vzniku vyšších územných celkov pracujem v zdravotnej komisii doteraz a musím povedať, že Žilinský samosprávny kraj v otázke zdravotníctva sa zhostil tejto úlohy veľmi dobre, pretože pri porovnaní s inými zdravotníckymi zariadeniami urobili sa maximálne reštriktívne opatrenia a naše zariadenia sú zadlžené najmenej zo všetkých zdravotníckych zariadení. Vyšší samosprávny celok, a to musím povedať, že na čele s predsedom vyššieho územného celku s pánom Blanárom, vždy dbal na to, aby tam išli aj peniaze a išli tie peniaze - a o tom sú štatistiky, to nie sú táraniny. Ak teda niekto sa nad tým usmieva, Peter, tak si príď a pozri sa, koľko dostali naše zdravotnícke zariadenia v rámci rozpočtu. A musím súhlasiť s tým, že ja nie som proti transformácii na akciové spoločnosti, ale musím upozorniť, vážené kolegyne a kolegovia, na to, že transformácia na akciovú spoločnosť, to nie je všeliek. Pokiaľ sa nezmení cenotvorba a nenastavia sa reálne ceny, aj po transformácii na akciové spoločnosti sa týmto spôsobom nič nevyrieši. Musím povedať, a zodpovedne to hovorím, že v našich zdravotníckych zariadeniach sa robia zodpovedne nákupy, transparentné, robia sa opatrenia v zmysle čo najlepšieho využitia finančných prostriedkov, a napriek tomu zdravotnícke zariadenia v našej pôsobnosti nie svojou vinou sa zadlžujú. A zadlžujú sa preto, pretože všeobecne je nedostatok peňazí, ktorý je pridelený pre rezort zdravotníctva. Ďakujem.
28. schôdza NR SR - 2.deň - B. popoludní
Dátum: 2012-02-01
Poslanec: Žiga, Peter (SMER - SD)
Druh vystúpenia: Vystúpenie s faktickou poznámkou

Ďakujem pekne, pán predsedajúci. Chcem len kolegom pripomenúť, že za nedokonalosť vládneho návrhu zákona nemôže hospodársky výbor. A za to, že neboli schválené legislatívne úpravy, nemôže hospodársky výbor. Ministerstvo hospodárstva predložilo nekvalitný a nedokonalý zákon, za ktorý nebudem hlasovať.
28. schôdza NR SR - 2.deň - B. popoludní
Dátum: 2012-02-01
Poslanec: Žiga, Peter (SMER - SD)
Druh vystúpenia: Vystúpenie s faktickou poznámkou

Ďakujem pekne, pán predsedajúci. Pán kolega Chren, ja by som sa pokúsil zareagovať na úvod vášho vystúpenia v rozprave, keď ste tu hovorili o tom, že nová vláda a ministerstvo sa snažilo stransparentniť vzťahy medzi ministerstvom, podnikateľským priestorom aj v energetike, aj v iných oblastiach. A hovorili ste o tom, ako bývalá vláda na čele so stranou SMER tu urobila klondike zo slnečných elektrární a podobných vecí. Chcem vám len pripomenúť k tej transparentnosti, že ste to boli práve vy, čo so svojou firmou sa nasosli na peňazovody ministerstva hospodárstva a jeho pridružených organizácií a zo svojej firmy ste vyťahovali peniaze z ministerstva a z NADSME, vyhrávali ste tam tendre. Takže si myslím, že z vašej strany hovoriť o transparentnosti je vrchol drzosti. Ďakujem.
22. schôdza NR SR - 5. deň - B. popoludní a 23. schôdza NR SR - 1. deň - B. popoludní
Dátum: 2011-09-14
Poslanec: Žiga, Peter (SMER - SD)
Druh vystúpenia: Vystúpenie s faktickou poznámkou

391. Ďakujem pekne, pán podpredseda. Pán poslanec Zajac, ja chápem, že je pokročilá nočná hodina, a chápem, že normálni ľudia už v tomto čase spia a asi spíte aj vy. A poradím vám, aby ste si zajtra, keď sa zobudíte, urobili prepis tohto vášho vystúpenia a potom sa nad tým zamysleli, čo ste povedali. Ja sa, ja poviem len k vašej jednej poznámke o nenávisti zahraničných investorov voči vláde Roberta Fica (reakcia z pléna) alebo my sme nenávideli zahraničných investorov. Tak chcem vám povedať, že za obdobia vlády Roberta Fica tu prišlo 74 zahraničných investorov a vytvorilo 26 000 pracovných miest a medzi nimi aj také firmy ako Samsung, Sony, Magneti Marelli a podobne. Takže ja stále som hľadal tu nejaký zmysel v tej vašej reči, ale nenávisť našej vlády voči zahraničným investorom, čo si môžem potom myslieť o vláde pani Ivety Radičovej, ktorá za rok svojho pôsobenia dostala na Slovensko zatiaľ troch investorov? Ďakujem.
22. schôdza NR SR - 5. deň - B. popoludní a 23. schôdza NR SR - 1. deň - B. popoludní
Dátum: 2011-09-14
Poslanec: Žiga, Peter (SMER - SD)
Druh vystúpenia: Vystúpenie s faktickou poznámkou

329. Ďakujem pekne, pán predsedajúci. Pán minister Mikloš, mňa zaujali dve veci na vašom vystúpení. Najprv to hodnotenie konkurencieschopnosti, kedy ste sa prejavili ako statočný demagóg. Ja použijem tiež nejaké rebríčky, podobne ako vy ste použili World Economic Forum, ja použijem rebríček Doing Business od Svetovej banky, kedy sme v roku 2006 boli na 37. mieste, v roku 2007 na 36. mieste po roku vládnutia Roberta Fica, v roku 2008 na 32. mieste, to už nebola zotrvačnosť ekonomiky, predpokladám. Potom v roku 2009 na 36. mieste a po dvoch rokoch krízy sme vám v roku 2010 odovzdávali krajinu na 42. mieste. A keď ešte zoberiem fakt, že tá zotrvačnosť ekonomiky je, tak 2011 to sme boli na 41. mieste. Čiže vy ste tu hovoril o nejakých dramatických a katastrofických scenároch za posledné dva roky vlády Roberta Fica. To sa v týchto rebríčkoch podľa Svetovej banky a podľa rebríčka Doing Business, ktorý, mimochodom, spomínal aj pán podpredseda vlády Figeľ, nič také sa tam neukazuje. A druhú poznámku, ktorú mám, je k tej cene prenájmu v tých Košiciach. Viete, pán Mikloš, ja som Košičan a dosť dobre poznám aj stav realít, aj stav podnikateľských priestorov v Košiciach a musím povedať, že pán predseda Fico si cenu 6,50 nevymyslel. On nie je Košičan, on si to nevymyslel. Ale túto cenu povedali renomované košické realitné agentúry, nie anglické alebo cyperské, ako vy ste ich spomínali, ale košické, ktoré sa zaoberajú realitami v Košiciach a ktoré vedia, kde sa nová budova daňového úradu nachádza a aké prenájmy tam v skutočnosti sú. 6,50 je veľmi korektná... (Prerušenie vystúpenia časomerom.)
22. schôdza NR SR - 5. deň - B. popoludní a 23. schôdza NR SR - 1. deň - B. popoludní
Dátum: 2011-09-13
Poslanec: Žiga, Peter (SMER - SD)
Druh vystúpenia: Vystúpenie s faktickou poznámkou

200. Ďakujem pekne, pán predseda. Pán poslanec Matej, ja som... (Prerušenie vystúpenia predsedajúcim.) Sulík, Richard, predseda NR SR 201. Prepáčte, pán poslanec Žiga, chvíľočku, dokým tu dôjde k tej výmene, k odovzdaniu jabĺčka. Inak, ale ony sa fakt dajú ľahko popliesť, veď to je takmer rovnaké odtiaľto, pán Kaliňák. (Povedané so smiechom.) Ale dobrú farbu ste zvolili. To je v poriadku. Pán poslanec Žiga, nech sa páči. Žiga, Peter, poslanec NR SR 202. Keby ste mi vrátili čas, keby som mohol poprosiť.
20. schôdza NR SR - 4.deň - A. dopoludnia
Dátum: 2011-07-01
Poslanec: Žiga, Peter (SMER - SD)
Druh vystúpenia: Vystúpenie s faktickou poznámkou

Ďakujem pekne, pán predsedajúci. Pán predseda Sulík, pozorne som vás počúval, stále nevyletela tá sova. A chcem povedať, že som pri tom vašom príhovore to tak analyzoval a prišiel som na taký nový termín, ktorým je politická schizofrénia. Všetky strany v zásade, ktoré dnes sedia v parlamente, pomáhali pri organizovaní referenda v roku 2004, kedy sme sa stali členmi Európskej únie. Vy ste vtedy ešte predávali kopirovačky. A myslím si, že všetky strany, aj vládnej koalície, okrem vašej majú podobný názor na zodpovednosť Slovenska voči Európskej únii. Keď máte iný názor, a myslím si, že postoj Slovenska k Európskej únii je zásadný postoj jednotlivých strán vládnej koalície, vystúpte z vládnej koalície a nechajte vládnuť takých, ktorí vládnuť vedia. Ďakujem.
20. schôdza NR SR - 4.deň - A. dopoludnia
Dátum: 2011-07-01
Poslanec: Žiga, Peter (SMER - SD)
Druh vystúpenia: Vystúpenie v rozprave

Ďakujem pekne, pán predsedajúci. Pán predseda Paška, ja som pozorne počúval tvoj prejav. Dovolím si ťa doplniť pri tej analýze pána predsedu Národnej rady pána Sulíka. Parafrázoval by som také staré české príslovie, ktoré hovorí, že aj z pustej stodoly sova vyletí. Žiaľ, u pána predsedu Sulíka na tú sovu čakám už vyše roka. Ďakujem. (Smiech v sále.)
18. schôdza NR SR - 3.deň - B. popoludní
Dátum: 2011-05-19
Poslanec: Žiga, Peter (SMER - SD)
Druh vystúpenia: Vystúpenie v rozprave

Ďakujem pekne, pán predsedajúci. Výbor Národnej rady Slovenskej republiky pre hospodárstvo, výstavbu a dopravu ma určil za spravodajcu k návrhu poslancov Národnej rady Slovenskej republiky Roberta Fica, Ľubomíra Jahnátka a Tibora Glendu na vydanie zákona, ktorým sa ruší zákon č. 493/2010 Z. z., ktorým sa mení a dopĺňa zákon č. 170/2001 Z. z. o núdzových zásobách ropy a ropných výrobkov a o riešení stavu ropnej núdze v znení neskorších predpisov a o doplnení zákona Národnej rady Slovenskej republiky č. 82/1994 Z. z . o štátnych hmotných rezervách v znení neskorších predpisov, u nás uvedeného ako tlač 354. Podľa § 73 ods. 1 zákona o rokovacom poriadku podávam v prvom čítaní spravodajskú informáciu o predmetnom návrhu zákona. Návrh zákona bol doručený poslancom v zákonom ustanovenej 15-dňovej lehote pred schôdzou Národnej rady Slovenskej republiky, na ktorej sa uskutočňuje jeho prvé čítanie. Konštatujem, že uvedený návrh spĺňa z formálnoprávnej stránky náležitosti uvedené v § 67 a v § 68 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov, ako i náležitosti určené v legislatívnych pravidlách. Zo znenia návrhu zákona je zrejmý účel navrhovanej úpravy. Všeobecná časť dôvodovej správy obsahuje informáciu o cieli predloženého návrhu zákona, o súlade s Ústavou Slovenskej republiky a ostatnými všeobecne záväznými právnymi predpismi, ako aj medzinárodnými zmluvami, ktorými je Slovenská republiky viazaná. A obsahuje informáciu o dopade na rozpočet verejnej správy, na podnikateľské prostredie, na obyvateľstvo, zamestnanosť, na životné prostredie a na informatizáciu spoločnosti. Osobitná časť dôvodovej správy obsahuje odôvodnenie jednotlivých ustanovení zákona. Návrh zákona obsahuje doložku zlučiteľnosti s právom Európskej únie. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada Slovenskej republiky uzniesla v zmysle § 73 ods. 3 písm. c) rokovacieho poriadku na tom, že po rozprave odporučí uvedený návrh zákona prerokovať v druhom čítaní. V súlade s rozhodnutím predsedu Národnej rady Slovenskej republiky z 29. apríla 2011 č. 346 a podľa § 71 rokovacieho poriadku Národnej rady Slovenskej republiky navrhujem, aby návrh zákona prerokovali výbory: Ústavnoprávny výbor Národnej rady Slovenskej republiky, Výbor Národnej rady Slovenskej republiky pre hospodárstvo, výstavbu a dopravu a Výbor Národnej rady Slovenskej republiky pre obranu a bezpečnosť. Za gestorský výbor navrhujem Výbor Národnej rady Slovenskej republiky pre hospodárstvo, výstavbu a dopravu. Odporúčam, aby výbory predmetný návrh zákona prerokovali v druhom čítaní vo výboroch do 30 dní a v gestorskom výbore do 32 dní od prerokovania návrhu zákona v Národnej rade v prvom čítaní. Pán predsedajúci, otvorte všeobecnú rozpravu.
16. schôdza NR SR - 9.deň - B. popoludní
Dátum: 2011-04-05
Poslanec: Žiga, Peter (SMER - SD)
Druh vystúpenia: Vystúpenie s faktickou poznámkou

79. Ďakujem pekne, pán predsedajúci, ďakujem všetkým, ktorí sa zapojili faktickými poznámkami do diskusie. Pán kolega Chren, beriem to, tú vašu reakciu na moje vystúpenie ako takú vašu labutiu pieseň, pretože účinkovanie vašich nominantov v košickej teplárni a ich všetky prechmaty vám vykrútili krk na ministerstve hospodárstva. A preto ste znova medzi nami v poslaneckých laviciach. Ďakujem. (Potlesk.)
22. schôdza NR SR - 5. deň - B. popoludní a 23. schôdza NR SR - 1. deň - B. popoludní
Dátum: 2011-09-14
Poslanec: Zmajkovičová, Renáta (SMER - SD)
Druh vystúpenia: Vystúpenie s faktickou poznámkou

387. Ďakujem za slovo. Pán poslanec Zajac, mňa ste opäť neprekvapil, ja som na vaše vystúpenia zvyknutá na výbore pre ľudské práva a národnostné menšiny a dotknem sa, samozrejme, znovu, Generálna prokuratúra, máme to tam, myslím si, že na každom výbore, je to vaša veľmi obľúbená téma. A vy ste tam hovorili o obnažení, morálnom obnažení odstupujúceho generálneho prokurátora. A ja sa opýtam, dávam vám otázku, ako sa profesne a morálne obnažil vami politicky zvolený, nevymenovaný generálny prokurátor Dr. Čentéš, ktorý skartoval výpoveď koaličného poslanca, ktorý vypovedal ku korupcii a politickým nomináciám? Chcem sa spýtať, tá opakovaná výpoveď, možno by to vedel povedať koaličný poslanec, bola už politicky korigovaná? Takýto doktor, Dr. Čentéš vám vyhovuje? Takýto politicky nominant na pozícii Generálnej prokuratúry? Ďakujem.
22. schôdza NR SR - 5. deň - B. popoludní a 23. schôdza NR SR - 1. deň - B. popoludní
Dátum: 2011-09-13
Poslanec: Zmajkovičová, Renáta (SMER - SD)
Druh vystúpenia: Vystúpenie s faktickou poznámkou

134. Ďakujem za slovo. Pán minister, keďže časť vášho vystúpenia bola taká vtipná, takže aj ja tak vtipne. Čo si myslíte o predsedníčke vlády, ktorá počas Dňa otvorených dverí na Úrade vlády vyjadrí veľkú radosť, že o jej podpiskarty je väčší záujem ako o podpiskarty Šeherezády? (Zasmiatie sa v sále.) Porovnávať si svoju popularitu s herečkou v telenovele, tak to ďakujem pekne, pán minister. Zrejme naša pani predsedníčka vlády si neuvedomila, že má riadiť tento štát a nie účinkovať v telenovele.